b'\n_START_ARTICLE_\nAnne Bonny\n_START_SECTION_\nInfantesa i joventut\n_START_PARAGRAPH_\nAnne Bonny (Anne McCormac) va n\xc3\xa0ixer a Kinsale al voltant de l\'any 1700. Era la filla de Mary Brennan, una serventa, i del seu amo, un advocat anomenat William McCormac. Aquest primer es trasllad\xc3\xa0 a Londres per allunyar-se de la fam\xc3\xadlia de la seva esposa, i inicialment anomenava "Andy" a Ann i la vestia com un nen. Quan fou descobert, McCormac, Mary Brennan i Anne Bonny emigraren a les Carolines, i all\xc3\xa0 McCormac elimin\xc3\xa0 el "Mc" t\xc3\xadpic irland\xc3\xa8s del seu cognom per mesclar-se millor entre la poblaci\xc3\xb3 de Charles Town. Els inicis foren durs, per\xc3\xb2 el coneixement en mat\xc3\xa8ria de lleis per part de Cormac \xe2\x80\x94malgrat no aconseguir establir-se com a advocat\xe2\x80\x94 i la seva capacitat de mercadeig els facilitaren la compra d\'una casa i una plantaci\xc3\xb3 als afores de la poblaci\xc3\xb3. Mary Brennan mor\xc3\xad quan Anne comptava 12 anys, i William Cormac entr\xc3\xa0 en el m\xc3\xb3n del mercadeig; aconsegu\xc3\xad generar una bona fortuna._NEWLINE_Per la seva banda, Anne Cormac era coneguda pel seu p\xc3\xa8l roig i pel seu car\xc3\xa0cter violent, en tant que als 13 anys presumptament va apunyalar una jove serventa amb un ganivet. Es va casar amb un mariner pobre i pirata ocasional anomenat James Bonny, que tenia l\'esperan\xc3\xa7a d\'obtenir la riquesa generada pel pare d\'Anne, per\xc3\xb2 aquest la va desheredar i entre 1714 i 1718, James i Anne Bonny van traslladar-se a Nassau, un indret a l\'illa de New Providence conegut com la "Rep\xc3\xbablica dels Pirates". No obstant aix\xc3\xb2, quan el governador Woodes Rofers va arribar a l\'illa l\'estiu de 1718, James Bonny va passar a ser el seu informador.\n_START_SECTION_\nLa companya de John Rackham\n_START_PARAGRAPH_\nMentre estava a Nassau, Anne Bonny va comen\xc3\xa7ar a mesclar-se amb els pirates a les tavernes locals. All\xc3\xa0 va con\xc3\xa8ixer John "Calico Jack" Rackham; esdevingueren amants i tingueren un fill a Cuba, que segons algunes teories fou deixat a la fam\xc3\xadlia de Rackham o senzillament abandonat a l\'illa. Bonny va escapar-se a Rackham i visqu\xc3\xa9 com una pirata, es divorci\xc3\xa0 del seu anterior marit i es cas\xc3\xa0 amb Rackham durant una travessia al mar. _NEWLINE_Bonny, Rackham i Mary Read van robar el vaixell Revenge, llavors ancorat al port de Nassau, van organitzar una tripulaci\xc3\xb3 i van estar operant durant anys per l\'\xc3\xa0rea de Jamaica. Bonny lluitava amb els homes, era efectiva en combat i respectada pels seus companys. El governador Rogers la va incloure en la llista de pirates en crida i cerca que es va publicar a l\'\xc3\xbanic diari que es publicava al continent, el Boston News-Letter, i malgrat que hist\xc3\xb2ricament Anne Bonny era considerada una pirata del Carib, mai va comandar el seu propi vaixell.\n_START_SECTION_\nCaptura, empresonament i desaparici\xc3\xb3\n_START_PARAGRAPH_\nL\'octubre de 1720, Rackham i la seva tripulaci\xc3\xb3 foren atacats per un vaixell reial capitanejat per Jonathan Barnet, per enc\xc3\xa0rrec de Nicholas Lawes, governador de Jamaica. La majoria dels pirates de Rackham van presentar poca resist\xc3\xa8ncia a l\'atac, ja que molts estaven massa beguts per poder lluitar. No obstant aix\xc3\xb2, Bonny va lluitar amb intensitat i va aconseguir contenir les tropes durant un breu per\xc3\xadode. La tripulaci\xc3\xb3 fou traslladada a Jamaica, on foren condemnats a la forca pel governador Lawes. Segons Charles Johnson, les \xc3\xbaltimes paraules de Bonny a Rackham foren: "Si haguessis lluitat com un home, no et penjarien com un gos". Bonny i Read van demanar clem\xc3\xa8ncia tot argumentant que estaven embarassades i els fou concedit un per\xc3\xadode de gr\xc3\xa0cia fins que donessin a llum. Mary Read mor\xc3\xad a la pres\xc3\xb3, probablement d\'una infecci\xc3\xb3 posterior al part; per\xc3\xb2 no es tenen dades ni de l\'alliberament o l\'execuci\xc3\xb3 d\'Anne Bonny. Aquest fet aliment\xc3\xa0 sospites sobre un possible rescat per part de son pare, un retorn amb el seu primer marit o fins i tot que Bonny continu\xc3\xa9s la vida pirata amb una nova identitat. El m\xc3\xa9s probable \xc3\xa9s que son pare compr\xc3\xa9s la seva llibertat al governador Lawes i n\'acord\xc3\xa9s un nou casament amb Joseph Buerliegh, de Virg\xc3\xadnia, amb qui tingu\xc3\xa9 vuit fills, i visqu\xc3\xa9 fins als vuitanta anys. De tota manera, malgrat que algunes fonts semblen donar coher\xc3\xa8ncia a aquest darrer relat, no es pot considerar completament conclusiu.'